Remedies vir gesinsgeweld - Jy en die RegJy en die Reg
Tuis › Artikels › Remedies vir gesinsgeweld
Gesinsgeweld is nie beperk tot dit wat jy op die straat hoor en sien nie. Dit affekteer tot die huise van die "elite", professionele mense, arm mense, ryk mense ens. Daar is mense wat jy op straat sien en waar jy dit die minste verwag waar daar gesinsgeweld plaasvind as daardie huis se deure toegaan.
Almal ken die term gesinsgeweld en in besonder is almal bewus van die geweld teen vroue en kinders, maar wat kan slagoffers werklik daaromtrent doen? Wat is die remedies vir gesinsgeweld?
Wanneer is iemand 'n slagoffer van gesinsgeweld?
'n Persoon sal 'n slagoffer wees indien hy of sy deur iemand met wie hy of sy in 'n gesinsverhouding is, mishandel word.
Wat is 'n gesinsverhouding?
'n Gesinsverhouding ontstaan bv. tussen familielede, tussen 'n man en 'n vrou, 'n eksman en eksvrou en ook tussen paartjies wat in 'n verhouding is.
Hierdie mishandeling kan ook verskeie vorms aanneem. Dit kan fisiese mishandeling wees, seksuele mishandeling, verbale mishandeling, emosionele mishandeling, ekonomiese mishandeling of intellektuele mishandeling. Dit sluit ook in intimidasie, teistering, dreigemente ens. Dit vorm alles deel van die definisie van gesinsgeweld.
Wanneer 'n persoon 'n slagoffer van gesinsgeweld is, is daar twee remedies tot sy of haar beskikking. Eerstens kan so 'n persoon 'n formele kriminele klag by die polisie gaan lê van bv. aanranding as daar werklike aanranding was of as daar dreigende aanranding was. Tweedens kan 'n persoon 'n beskermingsbevel bekom.
Die doel van die beskermingsbevel is om die oortreder te verbied om enige daad van gesinsgeweld te pleeg en voorts om die slagoffer met beskerming teen hierdie mishandeling te bewapen.
Die proses om 'n beskermingsbevel te bekom is baie eenvoudig. Sonder die bystand van 'n prokureur en jy hoef geen geld uit te gee nie. Die persoon kan bloot sy/haar opwagting maak by die landdroshof van die gebied waar hy/sy woonagtig is en die klerk van die hof vra vir 'n aansoekvorm. Die vorm moet dan dadelik voltooi word en die klerk sal die slagoffer bystaan met die aflê van 'n eedverklaring. Hierdie verklaring gee bloot die redes aan waarom die klaer dink hy/sy het beskerming nodig teen iemand. Na voltooiing van die aansoekvorm en die eedverklaring sal die klaer dan voor die Landdros verskyn. Hierdie verskyning is baie informeel van aard en die Landdros sal die saak oorweeg. Indien die Landdros oortuig is dat die klaer beskerming nodig het, sal daar 'n tussentydse beskermingsbevel toegestaan word.
'n Tussentydse bevel is 'n bevel wat van krag is en op die persoon wat vermoedelik die gesinsgeweld pleeg beteken word. Hierdie betekening kan deur die hof of die polisie gedoen word. Die bevel sal 'n keerdatum hê wanneer die Klaer en die Respondent albei in die hof verskyn en die Respondent sal dan die kans gegun word om sy kant van die saak te stel. Daarna sal die hof oorweeg of die tussentydse bevel 'n finale bevel gemaak moet word.